次韻莫養正縣丞獨遊錢塘南北山
作者：張擴
朝代：宋

paragraphs: 老丞拄笏中了了，坐閱雲陰變昏曉。
何爲兩脚苦未停，意在高山知者少。
昨日春從湖上歸，頗覺沙鷗已馴擾。
遊人但遲簫皷來，滓穢清虚亦何好。
君今獨行真得計，自有青螺如髻繞。
歸來古錦開詩葩，筆下縱横發天巧。
遨頭舊屬羅浮伯，半夜春風鳴騕褭。
至今湖山索價高，妙語須君時一掃。
雖然願君且努力，掛冠歸休未宜早。
要當千户享封殖，豈但全家荷温飽。
此時還鄉頭未白，萬錢買山慰潦倒。
摩挲拄杖不相忘，更伴重巒細窮討。